Finn Lützow-Holm

Finn Lützow-Holm (født 28. mai 1890 i Nesseby i Finnmark, død 4. mai 1950 i Oslo) var en norsk marineoffiser og flyger som var med blant andre Roald Amundsen på flere pionertokt i Arktis.

Liv og virke
 Bakgrunn
Finn Lützow-Holm flyttet til Risør da han var to år. Faren hadde fått jobb som sogneprest i sørlandsbyen. Etter oppveksten i Risør tok han examen artium 1907 og Sjøkrigsskolen 1912.Finn Lützow-Holm - Prestesønnen i Risør som ble polarflyver, avtrykk.no, 04.04.2024

Militær
Med flysertifikat fra 1916 var han i Marinens flyvåpen, sjef ved lufthavna i Kristiansand sommeren 1918, offiser ved Marinens flyfabrikk i Horten 1919. I 1920 var han patruljerende ved Marinens flystasjon i Haugesund sammen med flyger Hjalmar Riiser-Larsen og to Sopwith Baby (F.112 og F.116). Med tittelen premierløytnant fløy de to 12. juli 1922 på den 47 timer lange ferden Horten-Kirkenes og tilbake med hvert sitt Hansa-Brandenburg W.33 sjøfly (F.56 og F.58). Landets første legeflygning var del av turen.

Lützow-Holm ledet an med to Hansa W.33 (F.18 og F.22 på D/S Ingertre) i leteekspedisjonene etter Roald Amundsen i juni 1925 og førte det første postflyet (flybåten N-25) til England, fra Oslo til Harwich, i mars 1927. Året etter fløy han det første toktet etter at Umberto Nobile ble meldt savnet nordom Svalbard i 1928, og da Roald Amundsen på Latham forsvant var Lützow-Holm også med og fløy Hansa-Brandenburg W.33 (F.36) på den leteaksjonen.Den skjebnesvangre leteaksjonen, Podcastepisode om Finn Lützow-Holms innsats under leteaksjonen i 1928, Polarpionerene, Avtrykk.no, 24.03.2023 

Derpå hentet han Lars Christensens nye «Quartssiluni», et Lockheed Vega fra USA, til bruk på den tredje Norvegia-ekspedisjonen i 1929-1930 med Riiser-Larsen, hvor Bouvetøya ble kartlagt med et Hansa-Brandenburger W.33 (F.18), og de to pilotene plantet et norsk flagg på Enderby Land den 22. desember 1929.
Innlagt i Cape Town med blindtarmbetennelse kunne han ikke fortsette på den fjerde i 1930.

I tiden 1931-34 var han på nytt ved Marinens flyfabrikk, før han gikk til Marinens flyvåpen og i desember 1935 mistet foten under krasj i Italia med et Breda Ba.28-fly de hadde anskaffet.

Han ble kommandør og sjef for Marinens flyvåpen i 1938, samtidig med at han fortsatte som prøveflyger for flyfabrikken. 

Under andre verdenskrig flyktet han til Sverige i 1941 og fløy til Skottland og var i London ut krigen som leder i eksil, sammen med Hjalmar Riiser-Larsen.  

Etter krigen gikk han til marinen og var ved Sjøforsvarets overkommando.

Hans sønn Ole Lützow-Holm (1922-42) var cand.jur. drev illegal pengehjelp og nyhetsformidling og var blant 17 som ble henrettet ved Trandumskogen.

 Utmerkelser 
 ridder av 1. klasse av St. Olavs Orden 1929 for innsats i leteekspedisjonen etter luftskipet «Italia»
 Deltakermedaljen med rosett
 Haakon VIIs 70-årsmedalje
 Lützow-Holmbukta i Dronning Maud Land er oppkalt etter ham
 Norsk Aero Klubbs gullmedalje
 Gunnerusmedaljen i sølv
 ridder av den franske Æreslegionen
 den italienske Al Valore Aeronautica

 Referanser 

Kategori:Norske kommandører
Kategori:Norske flyvere
Kategori:Luftfartspionerer
Kategori:Norsk militært personell under andre verdenskrig
Kategori:Riddere av 1. klasse av St. Olavs Orden
Kategori:Æreslegionen
Kategori:Deltagermedaljen
Kategori:Haakon VIIs 70-årsmedalje
Kategori:Personer fra Risør kommune
Kategori:Personer fra Nesseby kommune